Banka (okres Piešťany)

Banka je obec na Slovensku, ktorá sa nachádza na ľavom brehu Váhu na úpätí Považského Inovca v tesnej blízkosti Piešťan v nadmorskej výške 177 m n. m. Obec sa prvý raz spomína pod názvom Banya (1292). V rokoch 1973 až 1995 bola obec Banka zlúčená s Piešťanmi.

 Dejiny 
Osídlená už v paleolite (nálezy v priestoroch bývalej tehelne), je tu aj hromadný nález z mladšej doby bronzovej a sídliská z doby rímskej a veľkomoravskej. Do katastra obce býva lokalizovaný hrad Bana, prvá písomná zmienka o hrade Bana pochádza z roku 1241. Spomína sa roku 1452 ako súčasť Tematínskeho panstva. Bola súčasťou kráľovských majetkov, neskôr patrila viacerým zemianskym rodinám. Na konci 16. storočia sa stala časťou Hlohoveckého panstva. Roku 1599 ju spustošili Turci. Obyvatelia sa živili poľnohospodárstvom, pálením vápna a kriedy. Banka bola najskôr samostatnou obcou, s Piešťanmi bola zlúčená 1. januára 1973. Referendum o odčlenení obce od Piešťan sa uskutočnilo v máji 1994 a obec sa znova stala samostatnou od 1. júla 1995.

 Kultúra a zaujímavosti  
 Pamiatky 
 Rímskokatolícky Kostol  sv. Martina, dvojloďová pôvodne románska stavba s pravouhlým ukončením presbytéria a dvoma predstavanými vežami, z  13. storočia. V najstaršej etape išlo o jednoloďovú stavbu s polkruhovou apsidou. Na prelome 13. a 14. storočia prešla gotickou prestavbou, keď bola zbúraná apsida a nahradená pravouhlo ukončeným presbytériom s valenou klenbou, pristavaná bola aj sakristia. Od prelomu 16. a 17. storočia bol kostol evanjelický. V roku 1599 bol poškodený pri útoku Turkov. Rekatolizovaný bol v roku 1650. Neskororenesančnou úpravou prešiel medzi rokmi 1695 – 1700, keď bola loď rozšírená západným smerom a vznikla predstavaná veža. Barokovo bol kostol prestavaný pred rokom 1731. Ďalšími úpravami prešiel v polovici storočia a v roku 1878. Súčasnú podobu získal v roku 1931, keď bola pristavaná ďalšia, hlavná loď s juhozápadne orientovanou vežou, čím sa starý kostol stal bočnou loďou nového s novou pultovou strechou. Zariadenie kostola pochádza z doby jeho poslednej prestavby. Fasády sú hladké s polkruhovo ukončenými oknami. Veža starého kostola je murovaná ihlancová, dominantná je druhá mladšia veža s ihlancovou helmicou z doby poslednej prestavby.

 Socha sv. Vendelína z roku 1885.

 Zaujímavosti 
Blízko obce, pár minút peši cez Červenú vežu, sa nachádza bývalé vyhliadkové miesto, Bakchus Vila. Hovorí sa, že práve tu zložil Beethoven svoju Sonátu mesačného svitu. Z vily je nádherný výhľad na Piešťany aj na vodnú nádrž Sĺňava. Ďalšie známe lokality v obci sú Havran - turistické trasy (nachádza sa na ceste z Banky do Radošiny), Obrázková hora - chatárska oblasť, na jej konci smerom na Havran pramení potok s pitnou vodou a sú tu postavené prístrešky aj miesta na opekanie. Cez les, aleje i kopce vedie Bananský náučný chodník.

 Turistika 
Vďaka blízkosti piešťanských kúpeľov sa tu nachádza pomerne veľké množstvo ubytovacích kapacít (približne 1/7 z celkového počtu). Do obce patrí lesopark Červená veža či kúpalisko Sĺňava. V blízkosti sa nachádza lyžiarsky svah Ahoj s pekným výhľadom na obec a Piešťany, ktorý je v lete využívaný kolobežkármi, cyklokrosármi a lyžiarmi na tráve. Hovorí sa, že obec Banka je kolískou lyžovania na tráve na Slovensku.

 Referencie 

 Pozri aj 
 Zoznam kultúrnych pamiatok v obci Banka

 Iné projekty 

 Externé odkazy 



Kategória:Obce okresu Piešťany
Kategória:Turistická značkovaná trasa číslo 8123